khistorydata/jeongjo-sjw-relations huggingface dataset:
정조 8년
掌令兪岳柱疏曰。伏以。臣昨日求對。未蒙晉接。聯陳短箚。未承批旨。蹙伏臺廳。衷情抑鬱。柏府移除之命。忽下於更漏已深之後。仍命以先監試而後謝恩。臣不得不逬出禁扃。祗留闕下。不意半夜之中。忽有靑臺之報。隱隱之聲。雜以風雨。燁燁之光。駭於瞻仰。作於非時。如有所感。臣繞璧徊徨。不勝敬憂。莫知所以致此也。嗚呼。一念對越。夙夜匪懈。則殿下之敬天。可謂至矣。萬機憂勤。雨暘關心。則殿下之愛民。可謂切矣。風俗之淆漓者。思所以正之。紀綱之頹弛者。思所以立之。講筵頻開。益懋聖學之方。惠政博施。恒軫益下之政。凡於政令施措之間。無有怠慢逸豫之失。則宜若天心默佑。休祥日至。而奈之何轟燁之異。忽作於收藏之月。驚動九重之黈纊。駭惑萬姓之耳目也。天道窅茫。臣不敢指陳某災。以爲某事之應。而第以目下事言之。治逆之政。極其怠忽。向來疎釋。太無節限。此已失刑之一事。而至於龜柱罪惡貫盈。三司之討。九年于玆矣。王章未伸。輿情久憤。幸因聖批之特允。方俟典刑之是正。而海島纔出。善地遽移。誰料向日之依啓。便爲傅生之寬典也。王言當信。而殿下此擧。不免於欺群下也。王法當嚴。而龜賊生出。不免於牽弘恩也。殿下一擧措之間。刑政失當。絲綸失信。上違天心。下咈公議。此莫非臣等不忠不誠。使彼凶逆。式至今日。而以殿下明理炳機之聖。乃有此無前之過擧。此豈所望於聖明哉。伏願亟寢成命。明正典刑。以爲答天譴之方焉。嗚呼。刑法。國之大政。少有差誤。猶足致異。況於大者。其可忽諸。向來夏賊之變。自有天地以來所未有所未聞之劇逆大憝也。已行肆市之刑。尙稽孥戮之典。适維雲之例。宜施而不施。至若斗恒。乃是夏賊之猶子也。而偃息在家。邦憲不加。嗚呼。世豈有叔爲劇賊而姪爲平人者哉。臣於向日。待罪薇垣。敢以斗恒應坐之律。仰請於章奏之間矣。未蒙允兪之音。不勝抑鬱之至。嚴隄防治亂逆之道。不宜若是之玩愒。臣謂金斗恒島配之典。斷不可已也。三司論事。各陳其說。或勉君德。或規官邪。或陳隄防之義。或言軍民之弊。效其忱誠。冀其開納。則在聖明容受之道。固宜擇於芻蕘。審於取捨。言可用則採之。不可用則置之。使彼耳目之官。克通上下之情。而近來言辭之章。或至累日。不卽賜答。職名先遞。而批旨追下。原疏留中。而其說不出。言者自懼。聽者亦疑。恐非聖朝來諫之道也。伏願殿下。留意焉。嗚呼。災不虛生。必有所召。言路譬如血脈。而壅閼如此。刑政不宜低仰。而顚倒如此。則驗之天人相與之理。豈無丁寧譴告之異也。古人云事天以實不以文。朱子亦嘗言知如此是病。不如此是藥。伏願殿下。淵然深思。惕然反省。凡於言路刑政之際。一切懋實。罔有不誠不嚴之弊。俾萬姓。咸知大哉之言一哉之心。則熒惑退舍。祥桑自枯。安知不見於今日耶。惟殿下懋哉懋哉。臣學術魯莽。旣不能仰俾聖德。見識固陋。又不得指陳時弊。只將陳腐之言。敢效匡救之忱。顧何望格天心而回天聽也。雖然。狂夫之言。聖人擇焉。伏願殿下。勿以人廢言。答曰。省疏具悉。所陳方欲修省。一二臺章之留中。非無意也。
정조 8년
持平李尙載疏曰。伏以。惟我先大王御極之年。若月日重回。以聖上追遠之孝。體先之誠。臨門受朝。踐位行禮。此誠曠古所未有之盛擧。弓劍已遠於喬山。星霜再符於堯甲。如雲過空。咸誦五紀之功化。見羹寓慕。冞切九載之聖懷。玆逢履端之令辰。益篤述事之盛。念先朝之德業至誠。仰體伊時之節義。遍行崇奬。宣諭一讀。滿庭咸聳。擧切不忘之忱。爭頌善繼之孝。噫。惟我先大王五紀臨御。一德周洽。典章文物。無不咸備。以之朝紳歸於寅恭。黎庶囿於熙雍。竝日月之明照。侔天地之造化者。此何爲而致之。亦不過一心字工夫。堯舜。以是心。而寧考亦以是軒揭事業。陶鑄民物。以示我殿下。以一王典。則今我殿下。一念洞屬。如臨淵谷。金科玉條。莫不遵先。朝紳則欲其安焉。黎庶則欲其保焉。以至凡百事爲之。俱欲合宜者。此固繼志述事之至意。而若其提領挈綱之道。亦惟在於我殿下之一心也。此心克正。鑑空水明。人慾盡而天理行。則至於政令之得宜。事業之成就。是不過一注措間事也。古語曰。欲浩堯舜。當法祖宗。今殿下。上追先大王之心。以行先大王之政。則堯舜事業。亦不過如是。而目前之身敎。方來之燕貽。誠不出此。然則五十載神聖之化。有是紹述。億萬年磐泰之休。自此權輿。堯運不離於亨泰。舜日長在於亭午。猗我前後之聖。敦非一揆之相傳也。伏願殿下。毋替今日之心。益懋體先之誠焉。臣於目下事。有不容泯默者。玆又冒死仰陳。惟聖明特垂察焉。噫。國典之最重者。易名是已。生前之事實克著。身後之公議允叶。衆口同辭。無一人不可。然後乃有宣諡之典矣。故瀛館諸僚。有會議之擧。兩司政府。有署經之例。事體之不輕。有如是焉。則殿下頃日議諡之命。是何事也。臣雖無狀。固知我殿下此擧。亶出於慰悅慈宮之聖意。而至若不待公議。曲加私恩。截嚴之旨。迫速群下。催促之敎。顚倒一庭。半日之間。督令擧行。則擧措之乖當。臣實惜之。以殿下聖學之卓越。睿智之高明。其於公私之不相凌。恩義之不相掩。亦必深思熟料。而今忽有此擧者。是豈平日廷臣之所仰望於聖明也哉。噫。職在經幄。不惟不一言爭執。末乃無難奉承。論思之責。壞了無餘。而諸臺則不待牌招。忙急署經。銓官則奔走不暇。按例擧行。殆若尋常當爲者然。寧有如許事面。如許道理乎。臣謂參諡諸玉堂。施以削黜之律。兩司銓官。施以譴削之典。伊後不言三司。竝施譴罷之典。斷不可已也。噫。今日大僚。亦何無審愼之意也。初不能建白覆難。終未免含默奉行。不意董率之地。有此承順爲恭之擧。臣竊爲之慨然也。答曰。省疏具悉。予意出於仰慰慈心。爾亦必聞。則疏中云云。萬萬駭眼。此而例批。是豈伊日達宵酬應之意。爾則禿用山城別將除授。卽日辭朝。
정조 8년
甲辰十月初一日辰時。上御誠正閣。諸試官輪對官。同爲入侍時。右副承旨黃昇源。假注書李敬五。記事官李崑秀尹行任。試官判府事徐命善李徽之金華鎭鄭尙淳鄭一祥趙時俊李在簡金文淳李文源李敬懋李昌運徐有大趙圭鎭金宇鎭李時秀安聖彬金履正權具敍五許侙尹得逵柳鎭豐金廷遇梁塤金魯成李澄萬尹在醇金魯直金禹道趙應鉉李光燮。輪對官尙瑞直長尹最遠。義盈奉事姜儐。東氷庫別檢李英敎。西氷庫別檢趙鎭明。典設別提朴東俊。以次進伏訖。命善進前曰。朝候乍寒。聖體。若何。上曰。一樣矣。命善曰。王大妃殿氣候。何如。上曰。一樣矣。命善曰。惠慶宮氣候。何如。上曰。一樣矣。命善曰。世子宮凡節。一樣平順乎。上曰。連爲好過矣。命善曰。臣奉職無狀。莫重國試。觸事僨誤。屢勤嚴敎。未蒙譴何。下情悚蹙。不知所達矣。上曰。今番慶科。異於他科。故特除命官。予意有在。竝與試所承旨而擇差矣。雖不如帳前七百之盡爲入格。而豈可無闊狹之道乎。初旣峻考。末復解弛。科場之雜亂。未有如今番矣。訓鍊院洗馬坪。則出入曲拜。一如殿座。擧子濟濟。禁雜極嚴。而慕華館。則甚至於試講房內。擧子雜沓。便同遊戲之場云。何故而致此。誠爲慨然矣。命善曰。大體規模。初不善爲。而今何敢一一分疏乎。此莫非臣不善擧行之罪矣。上曰。何不先正其規模乎。初何峻而終何緩乎。命善曰。初則以峻考仰奏。而繼承飭敎。故末乃稍緩矣。上曰。御將。初當試役。僨事至此。趙圭鎭尤非矣。試所承旨。亦不愧於訓鍊院承旨乎。擧子輩。至登廳上。無異戰場云。試官旣主決棍之權。何不禁止乎。嚴科場之本意。到此盡壞了矣。命善曰。臣之昏憒。至此而極矣。前後科場。無如今番。此非細事。若論其罪。宜從命官始。請先伏鈇鉞之誅。上曰。所辭過矣。而當此無前之慶。八路咸聚。人皆歡欣。則豈不爲美事。而到今不無向隅之嘆。蓋不善爲之事矣。命善曰。明日唱榜。不得入格者。將有應榜之慮。俄又拔去一人。而擧子輩。則知爲入格。必然有應榜而來者矣。上曰。此則各其所試官。當知之。而似必有爭鬨之端矣。命善曰。初若各受單子。則似無此弊。此亦臣不善擧行之罪。如是而未蒙嚴譴。則在國體。實不成說矣。上曰。李判府事。闕內直宿。已至六日。故昨日使之往宿廚院矣。後日慶科。則爲文所命官好矣。徽之曰。臣之姪與甥。俱參初試。情勢難安矣。上謂有大曰。應榜擧子。道道分類。明日通化門外。使之待令。三嚴後。以次入之。如有雜入之弊。當該所管營門。難免其責。卿須察飭。可也。又命文淳。修整榜目。有大文淳。先爲退出。上曰。黃海道則幸於帳殿。盡數入格。此後。殆無赴擧之人。而二所實才。則當初頭峻考而見屈。不實才則當末梢歇考而入格。始終不齊。是豈擇差之意乎。旣往勿說。合慶慶科殿試隔日。又當以卿爲命官。不無補愆之道。須善爲之也。命善曰。何敢以筋力爲解。而僨事之蹤。固不敢以善爲仰對。實不勝萬萬惶悚矣。上曰。兵判何故不入來乎。命善曰。以病不得入矣。上曰。今番殿試。分三所則似無紛雜之弊。三技取一技。好矣。徽之曰。如是煩達。極涉悚惶。而今番則嚴其科規。似好矣。上曰。已爲。申飭矣。上曰。同副承旨入侍。同副承旨林濟遠。承命進伏。上曰。兵曹參判參議。以李在學金宇鎭頒布。又命書榻敎曰。新除授兵曹參判參議。牌招。一祥曰。明日紅牌書塡第次。與安寶之際。恐有不及之慮矣。上曰。同副先退。自今安寶。可也。又下敎曰。戶判方帶禮賓提擧。賜花則戶判次知。紅牌則趙圭鎭。次知擧行。可也。又謂時秀曰。監印凡例。修整以入。可也。仍命諸試官先退。輪對官進前。最遠等。進奏職姓名訖。上問職掌。最遠曰。掌璽寶馬牌矣。儐曰。掌黃臘矣。上問遺在。對曰。四百六十六斤十五兩零矣。上問所懷。僉曰。無所懷矣。上曰。文科殿試。以親臨磨鍊。出榻敎又命書榻敎曰。明日文武科放榜。以春塘臺親臨磨鍊。仍命退。諸臣以次退出。
정조 8년
甲辰十月初一日巳時。上御重熙堂。左副承旨入侍時。左副承旨李祖承。假注書李敬五。記事官李崑秀尹行任。以次進伏訖。上曰。承旨前望單子入之。出榻敎上曰。承旨。以徐有防頒布。吏曹參議黃昇源。出牌事。分付。賤臣承命出傳。還入進伏。上曰。新除授承旨。牌招察任出榻敎上曰。左承旨入侍。行左承旨徐有防。承命進伏。上曰。榜目監印諸臣入侍。賤臣承命出。與金文淳徐有大李時秀申應周邊聖和偕入進伏。上曰。今此榜目之印頒。係是無前之慶。特出傳後之計。而虎榜幾近三千。不無詿誤之慮。卿等須體此意。毋或放忽。名姓年齒。一一照察。道道區別。邑邑分類。俾無錯雜遺漏之弊。可也。文淳等曰。聖敎至此。臣等敢不惕念擧行乎。上命監印諸臣。先退。命書傳敎曰。明日頒花頒牌時。吏兵房承旨。勢難擧行。分所進去假承旨。仍察分掌。徐有防則京擧人分給。林濟遠則京畿擧人分給。柳誼則原春道擧人分給。李時秀則。黃海道擧人分給。金宇鎭則。平安道擧人分給。李在學則。慶尙道擧人分給。徐龍輔則。全羅道擧人分給。金履正則。咸鏡道擧人分給。李文源則。洪忠道擧人分給。宋載經則。開城府江華府擧人分給。其中假承旨傡牌招。今日安寶時。俾各主管安寶。殿座後放榜時。諸承旨。同爲進前。請放榜事。分付。又命書傳敎曰。禁衛營所管原春道黃海道擧人。由通化門。訓鍊都監所管京擧人。洪忠道慶尙道擧人。由弘化東挾。兵曹所管京畿兩都咸鏡道擧人。由弘化西挾。御營廳所管平安道全羅道擧人。由宣仁門應榜。試官金文淳。持三所試冊。率差備官。進詣闕外公廨。姓名居住誤書。一一釐正。各營將臣。亦於弘化門外公廨來會。一一約束。俾無臨時紛沓之弊。上曰。試所進去假承旨。科榜安寶後。竝別省記入直。唱榜禮成後減下。出榻敎又命書傳敎曰。明日放榜。兵曹郞廳。不可不備員。其中軍色郞廳。方在試所人。改付標。其外郞官。竝改差。以三司中在京無故人。各別擇差。以爲分牌之地。又命書傳敎曰。入侍之命。已至經宿。謂有身病。屢度催促。終不入來。事體所在。誠極寒心。新恩政事。紅牌安寶。係是及時擧行之事。兵曹判書徐浩修。從重推考。卽爲牌招。眼同擧行。又命書傳敎曰。新恩政事。當日爲之。吏曹參議前望單子入之。待下批。與參判同參政事後謝恩。又命書傳敎曰。禿用山城別將。遞付京職。祖承曰。臣於前持平李尙載補外之命。竊不勝憂慨者。敢此仰達矣。尙載之疏中所論。旣出於秉執公議。有懷必陳之意。則批旨之閱旬不下。已非聖朝待臺閣之道。而及賜批旨。反下摧折之敎。繼有外補之命。此豈群下之所仰望於殿下者哉。亟賜收還。是臣區區之望也。上曰。批旨辭意。果何如而何敢爭難。爾則推考。出擧條又下敎曰。紅牌安寶。延英門外爲之。承旨各其道所掌看檢事。分付。賤臣承命出傳。還入進伏。上曰。兵判催促入來。仍命退。承史以次退出。
정조 8년
甲辰十月初一日酉時。上御重熙堂。禮兵房承旨入侍時。行左承旨徐有防。右承旨柳誼。假注書李敬五。記事官李崑秀尹行任。以次進伏訖。上曰。紅牌安寶。幾何爲之。有防曰。僅爲四百餘丈。而未及安寶者。尙餘數千餘丈。將至撤夜矣。上曰。榜目。朝已啓下。何故至于達夜乎。有防曰。附籤塡名。勢將至此矣。誼曰。書吏幾至七十。而猶患不足。書塡第次之際。又復遲滯矣。上曰。武甲科以下。則第次姑勿書塡。三更前盡爲書入。不然。兵曹堂上。當處分。斯速擧行。兵判牌去來催促。武所試官。除肅拜進去事。右承旨出去。分付。可也。誼承命退出。上曰。明日出宮門路。以宜春門擧行事。分付。仍命書傳敎曰。吏禮房承旨。俱以武擧人分牌承旨。纔已命下。文科放榜及傳敎官。以左副承旨權爲之。又命書傳敎曰。明日唱榜及再明日謝恩時。賜酒賜肴。數多無以遍及。文一榜武科乙科以上爲之。以此意。卽爲分付戶曹。又命書傳敎曰。今番科名。豈循常例。文一榜武科甲科。依謁聖例。給馬事。分付。又命書傳敎曰。今番榜目。旣命印出。頒布諸道。頒賜則文一榜及武科乙科以上爲之事。纔已下敎。武科丙科以下。京居人。自三營及兵曹句管印頒。各道及兩都。自該道該都翻刻。一一頒給後。狀聞事。自本閣。行會諸道兩都。又命書傳敎曰。今番武各所初試。比向來初試稍嚴。而猶多不能檢飭之事。監臺若能嚴束。豈有是也。武三所進去監試官。竝罷職。禁亂官。竝拿問處之。上曰。大司諫趙鼎鎭。一所進去。持平李尙度。二所進去。竝先進去後謝恩。其餘監試官。待新除牌招。推移進去。武各所禁亂官。令該府。各別擇送。出榻敎又命書傳敎曰。唱榜在明。禮曹堂上。不可不備員。判堂未差之代。政官待開門牌招開政。待下批牌招察任。參議職務相妨。許遞。明日政差出。亦爲待下批牌招察任。又命書榻敎曰。試所進去及懸頉摠管。竝許遞。令該曹口傳差出。待下批寶劍望筒。更爲修整以入。又下敎曰。都監別將望筒催促。仍命退。承史以次退出。
정조 8년
行都承旨宋載經坐。行左承旨徐有防坐。行右承旨李在學坐直。左副承旨權坐。右副承旨李祖承坐直。同副承旨李集斗坐。注書二員未差。假注書洪義浩仕李敬五仕直。事變假注書朴能源仕。
정조 8년
以領議政鄭存謙六度呈辭。傳于宋載經曰。不允批答。
정조 8년
以左議政李福源五度呈辭。傳于宋載經曰。不允批答。
정조 8년
承旨前望單子入之。李在學李集斗落點。
정조 8년
李在學啓曰。新除授同副承旨李集斗。卽爲牌招察任。何如。答曰。允。
정조 8년
有政。吏批。行判書金鍾秀受由在外。參判未差。參議黃昇源。行都承旨宋載經進。啓曰。行判書金鍾秀受由在外。參判未差。小臣獨政未安。何以爲之。敢稟。傳曰。只出緊任。以李聖圭爲大司憲。金履厚爲司諫。盧瑞國爲掌令。洪宗藎爲獻納。安策爲校理。李東稷爲修撰。趙濟魯爲副修撰。鄭昌順爲禮曹判書。朴天衡爲禮曹參議。
정조 8년
兵批。判書李在簡侍衛進。參判未差。參議柳誼未肅拜。參知沈基泰入直進。行右承旨李在學進。司直單徐浩修鄭好仁。
정조 8년
以副校理徐瀅修牌不進罷職傳旨。傳于李祖承曰。許遞。
정조 8년
以假注書李敬五。禁推傳旨。傳于李在學曰。分揀。
정조 8년
徐有防啓曰。假注書李敬五。旣有分揀之命。仍察廳任。何如。傳曰。允。
정조 8년
兵曹口傳政事。副司直單鄭東浚。
정조 8년
以慶尙監司稍實之次分等狀啓。傳于李在學曰。三條所請。極甚精約。何必特難。與分等狀請施行事。今日內行會。
정조 8년
以禁亂官洪徽河尹龜錫韓栢林等。拿處傳旨。傳于李在學曰。分揀。他司口傳相換。
정조 8년
吏曹口傳政事。禁府都事尹龜錫。氷庫別提李敦源相換。禁府都事韓栢林。典設別提權以經相換。禁府都事洪徽河。繕工奉事魚在沼相換。
정조 8년
傳于李祖承曰。發遣吏曹郞廳。諸執事。淸齋與否。摘奸以來。
정조 8년
傳于李祖承曰。軍士房承旨入侍。
정조 8년
李祖承。以弘文館言啓曰。新除授校理安策。時在京畿加平地。修撰李東稷。時在抱川地。經筵入番事緊。請竝斯速乘馹上來事下諭。傳曰。依啓。
정조 8년
宋載經。以吏曹言啓曰。昭寧園守奉官沈奎魯呈狀內。身病甚重。勢難察任云。依例改差。何如。傳曰。允。
정조 8년
李祖承。以戶曹言啓曰。北部居幼學李赫載。以孝廟朝後宮安嬪奉祀孫。丙申出稅田五十五結還給事。上言。備局草記批旨內。其所呼籲。不無一二近可之端。更令該曹。論理稟處事。命下矣。法典中。諸宮房祭位條。田結限以四代。元無祧不祧之區別。故曾於丙申。代盡宮房田宅査正時。別賜與外。一倂停罷。而安嬪房免稅。無別賜與之文蹟。亦入於收還之中矣。今此李赫載。以安嬪外外五代孫。稱以不遷位奉祀。四次防啓之後。不有法例。又此呼籲者。萬萬無嚴。上言內辭緣。依前勿施。何如。傳曰。允。
정조 8년
李在學。以備邊司言啓曰。黃海監司洪秉纘。災實分等狀啓。有草記回啓之命矣。取見其狀本。則以爲今年旣無通一郡尤甚之處。故只以之次稍實。分爲兩等。海州等十四邑。置之之次。黃州等九邑。置之稍實。旣有夏半蟲災。六月兩次風災。七月望後水災。而地部事目俵災。初不擧論。使遇災之民。不免白徵之冤。災結一千四百二十結。特命劃給。以爲均俵之地。其他一二便民之方。亦爲附陳。竝令廟堂。稟旨。分付。而其一。今年勅行當前。水陸兩操。旣命停止。牙兵入防。特爲停番。俾除一分之弊。其一。推奴徵債。係是擾民之端。限明秋防塞事也。分等依狀請施行。災結事。本道今年穡事。卽是通一路登稔。而五六月之間。旣有蟲風之損。七月望後。晩雨成霖。川沙沈曳。種種爲災。則一千四百結災摠。足可謂之精略。不必强加剋削。水陸兩操。旣因勅行而停止。則牙兵入防。宜乎停番。推奴徵債防塞之請。事關民隱。竝依狀請許施。何如。傳曰。狀請精約。竝依施之意。分付。可也。
정조 8년
李祖承。以武一所試官意啓曰。今日本所柳葉箭應射擧子。自始字至白字。二千六百五十人內。入格五百九十九人。及再昨日與昨日入格一千三十九人。合爲一千六百三十八人之意。敢啓。傳曰。知道。
정조 8년
李祖承。以武一所試官意啓曰。今日平明開場。柳葉箭應射擧子。自駒字。仍爲試取之意。敢啓。傳曰。知道。
정조 8년
李祖承。以武一所試官意啓曰。今日本所柳葉箭應射擧子。自駒字至景字。三千四百人內。入格六百二十五人。通計前三日入格一千六百四十人。合爲二千二百六十五人。而殿試隔日。鐵箭騎芻。尙未開射。當此短煦。萬餘擧子。實無及期畢試之望。不勝惶悶之意。敢啓。傳曰。知道。
정조 8년
李在學。以武二所試官意啓曰。本所監試官司諫院司諫洪周萬罷職。司憲府持平李尙度在外。莫重國試。監試不備。試事今姑停撤。而兩司未到之前。輕先開場。以致旣設還停。臣等惶恐待罪。監試兩司。令政院。急速稟旨變通。何如。傳曰。允。未肅拜臺諫許遞。前望單子入之。使之先進去後謝恩。
정조 8년
李在學。以武二所試官意啓曰。本所今日平明開場。自愛字。柳葉箭試取之意。敢啓。傳曰。知道。
정조 8년
李在學。以武二所試官意啓曰。本所捧單。自天字至樹字半字。一百三十二字。移來單子。三字十八張。都數六千七百五十七人內。柳葉箭前三日入格。一千五百二十六人。今日入格三百四十四人。合爲一千八百七十人。未入格四千八百八十七人。柳葉箭畢試。鐵箭今方開場。而單子名數旣多。殿試期日甚迫。不得已兩防牌。試取之意。敢啓。傳曰。知道。
정조 8년
徐有防。以武二所試官意啓曰。本所今日鐵箭。自天字至地字。試取應試一百人內。入格二人。日暮姑停之意。敢啓。傳曰。知道。
정조 8년
李在學。以武三所試官意啓曰。本所監臺。連日無進參之員。揆以試體。誠極未安。令政院。稟旨變通。以爲備員監試之地。何如。傳曰。允。未肅拜臺諫許遞。前望單子入之。使之先進去後謝恩。
정조 8년
李在學。以武三所試官意啓曰。今日平明開場。鐵箭。自天字半字。仍爲試取之意。敢啓。傳曰。知道。
정조 8년
李在學。以武三所試官意啓曰。今日本所鐵箭應射擧子。自天字半字。至湯字五千一百六十人內。入格三十四人。未入格五千一百二十六人之意。敢啓。傳曰。知道。
정조 8년
李在學。以義禁府言啓曰。時囚罪人南履五。考律。今日內草記放送事。命下矣。南履五。傳旨內。除拜已過屢朔。而向來守令邊將。當日下直事。特敎之下。亦無動靜。紀綱所在。萬萬寒心。爲先令該府。拿問處之。罪取考律文。則續大典外官職條有曰。都事守令之厭避殘薄。規免不赴者。各其地限三年定配。雜令條有曰。邊將規避者。充軍。大典推斷條有曰。凡私罪杖一百以上。告身盡行追奪。續大典推斷條有曰。凡擬罪時。功臣子與孫綱常贓盜外。杖流以下。許贖云矣。南履五父渭老。楊武原從功臣云。告身盡行追奪。而充軍收贖放送。何如。傳曰。允。如有功議。各減一等。
정조 8년
李在學。以義禁府言啓曰。南履五告身盡行追奪。充軍。以功臣子。收贖放送事。草記批旨內。如有功議。各減一等事。命下矣。南履五父渭老揚武原從功臣。仁城君異姓五寸親云。功議各咸一等。徒二年半。收贖。告身盡行追奪。放送之意。敢啓。傳曰。知道。
정조 8년
原春監司狀啓。罪人許涬。置之稟秩事。判付內。啓下刑曹爲有矣。只有寧越府徒罪人許涬一人。而所坐亦無關係。何必回啓。放送事。分付爲良如敎。
정조 8년
刑曹啓目粘。本曹所管定配罪人未放秩。依啓聞施行之意。分付。何如。判付啓。依回啓施行爲有矣。谷山康漢之金川五。先放送事。分付爲良如敎。
정조 8년
刑曹啓目粘。放未放回啓云云。稟秩罪人鴻山金以忠段。宜有參恕之端。分揀放送。未至配所罪人黃澗李祿源段。私掘露棺。限十年勿放。旣有先朝受敎。有難輕議。今姑置之。何如。判付啓。稟秩。鴻山金以忠仍秩。堤川柳召史竝放。未至配所秩。黃澗李祿源。係是大赦。不必拘年限。特爲放送爲良如敎。
정조 8년
刑曹啓目粘。放未放回啓云云。永宗爲奴罪人洪乙金。混同擧論。有違格例。當該道臣。推考警責。何如。判付啓。依回啓施行爲旀。高陽郡定配罪人崔大興。不過微眚。放送事。分付爲良亦敎。
정조 8년
領議政鄭存謙六度呈辭。不允批答。王若曰。疾病自可勿藥。纔渙誥之俯宣。君臣貴相知心。何巽牘之復至。公無困我。予不捨卿。永念國家之長治。亶在輔相之共理。明義理而建皇極。實係協贊之嘉猷。鎭時象而平物情。所賴調勻之大手。以老成體國之悃。已著彌綸。顧向來濟民之功。尤多區劃。予方仰成而托重。卿忽引疾而丐閑。黃閣良謨。政須臣一二而相助。綠野晩計。遽見章五六而過辭。民憂國計之專抛。實非平明倚重之意。天災時變之疊現。是豈元輔告退之時。於戲。敷心腹腎腸。若玆多誥。作舟楫霖雨。無遄其歸。宜體挽而止之誠。亟思幡然改之道。所辭宜不允。故玆敎示。想宜知悉。知製敎鄭述祚製進
정조 8년
左議政李福源五度呈辭。不允批答。王若曰。一出一處。而國家之安危斯分。卿胡求去。四單四靳。而章牘之巽讓愈切。予欲無言。無遄其歸。相助爲理。予曾在心惟簡。卿亦竭誠圖酬。得之天而坦易寬平。是以有士君子譽。措諸事而練達綜密。綽乎見古大臣風。間許樞府之養閑。不過歇馬之暫便。更畀巖廊之托重。俾贊貽燕之洪圖。不料丐閑之章。迺在仰成之際。卿雖以疾病爲說。自當遄復天和。初旣無情勢可言。豈宜遽釋重負。六對之賓席久曠。莫若今時。八路之簿書多疎。將奈國事。於戲。江湖亦憂國之地。何必望望然歸。桂石爲支厦之村。所以諄諄乎命。亟回便身之計。庸答敷心之誠。所辭宜不允。故玆敎示。想宜知悉。知製敎鄭述祚製進
정조 8년
甲辰十月初二日未時。上御重熙堂。右副承旨。與閣臣入侍時。右副承旨李祖承。檢校直閣鄭東浚。假注書李敬五。記注官金健修。記事官尹行任。以次進伏訖。上曰。二直提學入侍。賤臣承命出。與二直提學朴祐源偕入進伏。上曰。兵曹追榜目貼連修正。竝與追講草榜。斯速入之。賤臣承命出。持榜目入。上曰。入格擧人之見漏於原榜者。斯速抄出入來事。分付宣仁門外權處。賤臣承命出傳。還奏曰。兩技入格者。已得五人。而其餘九人。則見方査實云矣。上命書榻敎曰。兵曹參議許遞。前望單子入之。又下敎曰。明日新恩肅謝。皆於仁政門外爲之。切勿許入肅章門內事。承旨出去。指揮兵曹。可也。仍命退。諸臣以次退出。
정조 8년
甲辰十月初二日初更。上御重熙堂。軍士房承旨入侍時。行右承旨李在學。假注書李敬五。記注官金健修。記事官尹行任。以次進伏訖。上命書傳敎曰。科場不可不嚴。而冊封慶科。特以同慶之意。凡係防禁之事。一切弛緩。再明殿試諸生。又或認如向日科場。有犯禁之事。科場自有科場之律。先以此意。令泮長。曉諭諸生。期於毋犯。試取處所。明政殿分東西庭。明庭門外。分東西庭。又通光政門外。依頃年重試例爲之事。分付。又命書傳敎曰。昨日。申飭何如而暫時摘奸。武一所執頉如此。當該禁亂官。拿問嚴處。仍命退。承史以次退出。
정조 8년
行都承旨宋載經坐。行左承旨徐有防坐。行右承旨李在學坐。左副承旨權坐。右副承旨李祖承坐直。同副承旨李集斗坐直。注書二員未差。假注書洪義浩仕李敬五仕直。事變假注書未差。
정조 8년
傳于徐有防曰。左副承旨入侍。
정조 8년
李在學啓曰。假注書洪義浩。時無職名。令該曹口傳付軍職。冠帶常仕。何如。傳曰。允。
정조 8년
傳于宋載經曰。戶禮兵房承旨。與校正監印閣臣入侍。
정조 8년
傳于李集斗曰。右副承旨。馳詣宗廟。奉審摘奸以來。
정조 8년
傳于宋載經曰。明日殿座。傳告箭宣傳官。不可不備員。而參下宣傳官二員之代。直赴南行宣傳官一員之代。出六宣傳官二員之代。合爲五員。而前判書。謂有情勢。尙不差出云。南行宣傳官直赴之代。參下宣傳官未差之代。三窠。爲先令該曹口傳。各別擇擬待令。
정조 8년
傳于李集斗曰。坐直承旨入侍。
정조 8년
傳于李集斗曰。明日文武試所承旨。須有八員。可以擧行。前承旨金宇鎭趙鼎鎭。假承旨單付啓下。行都承旨宋載經。同副承旨李集斗。帳殿武試所執冊。行左承旨徐有防。行右承旨李在學。左副承旨權。文試所三處分進。右副承旨李祖承。帳殿武試所進去。假承旨趙興鎭。丹楓亭武試所進去。假承旨金宇鎭。訓鍊院武試所進去。加出假注書。亦自本院。依例差出。
정조 8년
兵曹口傳政事。以李觀成任聖尹白東遠爲宣傳官。
정조 8년
徐有防啓曰。明日親臨殿試時。兩司侍臣。無進參之員。在外及試所進去外。司諫尹在醇。待開門牌招。以爲進參之地。何如。傳曰。允。
정조 8년
李集斗。以都摠府言啓曰。今日入直內三廳武兼禁軍及軍兵等。當爲中日習射。而宗廟冬享大祭齋戒相値。不得爲之之意。敢啓。傳曰。知道。
정조 8년
李集斗。以吏曹言啓曰。明日親臨殿試時。左右通禮。不可不備。左通禮未差之代口傳擬入之意。敢啓。傳曰。知道。
정조 8년
李集斗。以禮曹言啓曰。卽接四館所牒報。則今番菊製初試。與原榜。同爲入格人。次次許赴事。頃因傳敎。其中俱中人十八人。抄出以報矣。卽者。進士金復仁。生員沈鳳錫二人。以見漏稱冤。至於呈單。更爲報來。故自臣曹。取考榜眼與呈單。則金復仁。被抄於甲辰春到記。直赴會試。沈鳳錫。被抄於同年七夕製。以給分恩賜。得參於冊禮慶科初試。兩人已赴殿試而菊製直赴。則事當依傳敎。許赴於今番殿試。而當初四館所抄報十八人時。謂以節製恩賜。有異原榜。不爲報來。今因其呈單。始爲追報者。不無疎漏之失。且科制甚嚴。續續追報。揆以事體。誠極未安。當該大司成推考警責。特敎之下。儒生呈單。不是異事。金復仁沈鳳錫。許赴於今番殿試之意。分付四館所。何如。傳曰。允。
정조 8년
李集斗。以兵曹言啓曰。依傳敎。京畿開城府江華府洪忠道慶尙道。新恩出身等。一屛招見後。其中身手膂力及有地處人。別單書入之意。敢啓。傳曰。知道。
정조 8년
李集斗。以訓鍊都監言啓曰。依兵曹節目。今十月初四日。親臨殿試時。弘化門軍八十名。金虎門軍八十名。除出一百名。把摠金徽柱。哨官元毅鎭率領。觀豐閣前路作門。六十名。哨官吳道容率領。春塘臺下排立。廣智營軍四十名除出。哨官禹德運率領。光政門設布帳外環衛。出番軍六十名。哨官金德獜率領。弘化門外把守。雜人一切嚴禁。事畢後。還爲入直。而竝待標信擧行之意。敢啓。傳曰。知道。
정조 8년
李在學。以禁衛營言啓曰。今十月初四日。明政殿親臨文科殿試時。依兵曹啓下節目。銅龍門入直鄕軍九十八名內。除營直十名。元入直把摠李鎭邦率領仍直。其餘軍兵。入直哨官朴相一。與出番把摠趙毅鎭。眼同布帳外率領排立。事畢後還入直。而竝待標信擧行之意。敢啓。傳曰。知道。
정조 8년
李在學。以御營廳言啓曰。今十月初四日。親臨明政殿文科殿試時。依兵曹節目。東營入直軍六十一名。集春營入直軍五十名。新營入直軍一哨內。各留十名。領軍千摠李顯宅。把摠李福遠。入直哨官李貞圭金光潤率領。設布帳外排立。而東營集春營入直將官軍兵待標信擧行。事畢後還入直間。東營哨官郭林福。集春營哨官申在寬代直之意。敢啓。傳曰。知道。
정조 8년
李在學。以武一所試官意啓曰。今日平明。柳葉箭因爲開場。應射擧子。自行字。試取之意。敢啓。傳曰。知道。
정조 8년
李集斗。以武一所試官意啓曰。今日本所柳葉箭應射擧子。自行字。至維字半字及御營軍二百八十一名。二三所移來擧子一百四十五人。合額數爲五百十四人內。入格八十三人。摠計前四日入格數。則都合爲二千三百四十六人矣。柳葉箭。纔已畢試。鐵箭。今方鱗次開場。而日力甚短。及期畢試。實無其望。一防牌外。加設一防牌。試取之意。敢啓。傳曰。知道。
정조 8년
李集斗。以武二所試官意啓曰。本所今日平明開場。自玄字。鐵箭試取之意。敢啓。傳曰。知道。
정조 8년
李在學。以武三所試官意啓曰。今日平明開場。鐵箭自坐字。仍爲試取之意。敢啓。傳曰。知道。
정조 8년
李集斗。以武三所試官意啓曰。今日本所鐵箭應射擧子。自坐字至傷字。二千七百九十七人內。入格二十三人。未入格二千七百七十四人。而三日入格。合爲五十七人。未入格七千九百四十人矣。鐵箭。今已畢試。騎芻。自天字。仍爲開場試取之意。敢啓。傳曰。知道。
정조 8년
李集斗。以武三所試官意啓曰。今日本所騎芻應射擧子。自天字。至傷字半字。七千九百九十七人內。入格二十五人。未入格七千九百七十二人。而今已畢射。仍爲出榜之意。敢啓。傳曰。知道。
정조 8년
持平鄭益祚啓曰。臣之庸下。本不合於言議之地。而況今見職。臣於憲府。旣經掌令。揆以格例。不可冒膺。請命遞斥臣職。答曰。依啓。
정조 8년
兵曹口傳政事。副司果單徐瀅修。副司正單洪義浩。副司直單金宇鎭。副司果單尹㬦申蓍沈晉賢。
정조 8년
吏曹口傳政事。以金履厚爲左通禮。
정조 8년
甲辰十月初三日卯時。上御重熙堂。左副承旨入侍時。左副承旨權。假注書李敬五。記事官李崑秀尹行任。以次進伏訖。上命書傳敎曰。今番慶科。外方武士之入格者。至近二千人。其中豈無膂力身手之可堪收用者乎。雖或無是二者。地處人品。亦必有可取。適會咸造之時。豈令徒然下去。平安道咸鏡道全羅道出身。則訓將句管。黃海道原春道出身。則禁將句管。京畿開城江華府洪忠慶尙道出身。則兵判句管。待新恩謝恩後。各於闕外。從便抄啓。此乃慰遠人求健武之意。竝令各營將臣知悉。仍命退。諸臣以次退出。
정조 8년
甲辰十月初三日辰時。上御重熙堂。戶禮兵房承旨。與監印校正閣臣。入侍時。行左承旨徐有防。行右承旨李在學。同副承旨李集斗。二直提學朴祐源。檢校直閣鄭東浚。假注書洪義浩。記事官李崑秀尹行任。以次進伏訖。上曰。右副承旨。廳注書入侍。右副承旨李祖承。假注書李敬五。承命進伏。上命書傳敎曰。昨日拿處禁亂官。聞是初試入格人云。分揀放送。又命書傳敎曰。武所出榜。今日內勢難爲之云。明日殿試。雖欲退行。遐方儒武之許久遲滯。不可不念。且初八日前。亦無設行日云。明日武殿試。則只以初試先出榜。三所擧子應試。其餘一所二所初試。待畢場。鱗次設行。以此意。令三所初試所知悉。三所榜目。趁殿試修入。一所二所。徐徐設行事。令兵曹。卽爲分付。訓鍊院殿試。明日勿爲設行。待二所初試畢試擧行事。一體知悉。又命書傳敎曰。卿宰侍從堂上堂下罷職人。竝敍用。仍命退。諸臣以次退出。
정조 8년
甲辰十月初三日未時。上御涵仁亭。試所承旨入侍時。行左承旨徐有防。行右承旨李在學。假注書李敬五。記事官李崑秀尹行任。以次進伏訖。上曰。同副承旨李集斗入侍。賤臣承命出傳。還入進伏。上曰。李集斗退去。權待令事。分付。仍命書傳敎曰。明日頒紙時。依向日例。大司成及同成均二員。各分三所。與試所承宣。眼同頒紙。弘化門。開東前開門事。該房知悉。仍命退。承史以次退出。
정조 8년
行都承旨宋載經坐。行左承旨徐有防坐。行右承旨李在學坐。左副承旨權坐直。右副承旨李祖承坐直。同副承旨李集斗坐。注書二員未差。假注書洪義浩仕直魚用謙仕。事變假注書韓興裕仕。
정조 8년
以領議政鄭存謙七度呈辭。傳于李在學曰。不允批答。以左議政李福源六度呈辭。傳于李在學曰。不允批答。
정조 8년
李祖承啓曰。假注書李敬五。身病猝重。勢難察任。今姑改差。何如。傳曰。允。
정조 8년
李敬五改差。代以魚用謙爲假注書。
정조 8년
李祖承啓曰。假注書魚用謙。時無職名。令該曹。依例付軍職。冠帶常仕何如。傳曰。允。
정조 8년
朴能源改差。代以韓興裕爲事變假注書。
정조 8년
魚用謙有頉。代以尹光普爲假注書。
정조 8년
尹光普有頉。代以朴蓍壽爲假注書。
정조 8년
洪義浩有頉。代以金載翼爲假注書。
정조 8년
朴蓍壽有頉。代以尹之鉉爲假注書。
정조 8년
金載翼有頉。代以鄭東愼爲假注書。
정조 8년
韓興裕有頉。代以申驥顯爲事變假注書。
정조 8년
傳于權曰。南行宣傳官口傳差出。
정조 8년
兵曹口傳政事。以李堯憲爲宣傳官。
정조 8년
以大司成閔鍾顯禁推傳旨。傳于李祖承曰。分揀。
정조 8년
以宗親府典簿尹煜。議政府檢詳金啓洛。敦寧府判官李萬運。儀賓府都事權惠應。忠勳府都事李壽仁等。拿處傳旨。傳于李祖承曰。分揀。
정조 8년
權。以戶曹言啓曰。月山大君家舍之在江郊者。不知何時轉賣。而風月亭扁額尙留云。令戶曹。詳査轉賣委折。如有可據文蹟。本第。自戶曹。贖還大君家後。草記事。命下矣。移文京兆。捧甘各部。使之詳加搜訪。則西部所報內。麻浦契幼學洪樂韶所住家舍。自古流傳。以月山大君風月亭云。故査問本家。則久遠文券。前已入於失火之中。轉貰文記。以麻浦風月亭家舍書塡矣。該部所報。旣如此。轉貰文券。亦以此家爲風月亭。則此足爲可據之端。洪樂韶家舍價。銀二百五十兩。從文券計給後。仍爲推還於大君家之意。敢啓。傳曰。知道。
정조 8년
李祖承。以兵曹言啓曰。東部居御營軍車道寬上言。回啓批旨內。更爲査問。如過八十。依願施行。可也事。命下矣。査問該軍門及京兆。則車道寬父世泰。從軍五十餘年。今年七十九歲云矣。車世泰之從軍。雖準定限年歲。未滿八十。依例置之。何如。傳曰。允。
정조 8년
李集斗。以兵曹言啓曰。卽接宣傳官廳牒報。則今番放榜時。因傳敎前宣傳官金養和處。兼內吹細樂一牌賜給。而及其出去之際。無賴輩徐良弼等數十人。敢生中路橫奪之計。猝地突出。無數毆打。至於樂器破傷之境云。事甚驚駭。此等無嚴之類。不可尋常處之。令該曹。照法嚴處。何如。傳曰。允。
정조 8년
李在學。以兵曹言啓曰。卽接訓鍊院牒報。則今日殿試。直赴捧承傳人。無掛單云矣。敢啓。傳曰。知道。
정조 8년
李集斗。以訓鍊都監言啓曰。本局千摠白師誾。身病甚重。勢難察任。改差。何如。傳曰。允。
정조 8년
李在學。以武一所差備官。以試官意啓曰。今日本所鐵箭應射擧子。自天字至珍字。爲二千九百人內。入格爲一百三十五人之意。敢啓。傳曰。知道。
정조 8년
李祖承。以武一所差備官。以試官意啓曰。今日本所鐵箭應射擧子。自李字。仍爲試取之意。敢啓。傳曰。知道。
정조 8년
李祖承。以武一所差備官。以試官意啓曰。今日本所鐵箭應射擧子。自李字。至髮字。四千五百人內。入格一百二十七人及昨日入格一百三十五人。合爲二百六十二人之意。敢啓。傳曰。知道。
정조 8년
李祖承。以武一所差備官。以試官意啓曰。本所監試官。司諫院大司諫趙鼎鎭。以假承旨進去。司憲府掌令安鼎大進參矣。兩司旣不備。則事當撤場。而取考謄錄。則癸未增廣時。監試官一員。雖不備。一員在試所。則仍爲開場。以此日後定式施行事。奉承傳矣。一員雖不備。依此下敎。方爲試取。而莫重國試。兩司不備。終涉未安。卽令政院。稟旨變通。何如。傳曰。大司諫未差之代。政官待明朝牌招開政。待下批牌招。先進去後謝恩。
정조 8년
李在學。以武二所差備官。以試官意啓曰。本所今日鐵箭。自玄字至麗字。試取入格一百三十八人內。兩技入格六十人。日暮姑停之意。敢啓。傳曰。知道。
정조 8년
李在學。以武二所差備官。以試官意啓曰。本所今日平明開場。自水字。鐵箭試取之意。敢啓。傳曰。知道。
정조 8년
議政府領議政臣鄭存謙。左議政臣李福源等箚曰。伏以。臣等當遞之義。不惟臣等自知。卽通朝之所共悉。天鑑之所俯燭。陳箚尋單。亦云晩矣。而至懇未蒙於體諒。恩批每煩於敦勉。惶恐悶鬱。不省攸措。此際得見前持平李尙載疏。以日前諡坐事。盛有論斥。臣等誠不勝瞿然慙悚。伊時成命。實出於推廣邦慶。仰慰慈宮之聖意。而易名之典。本係嚴重。臺閣駁議。自是淸朝美事。臣等之倉卒擧行。不敢不受而爲罪也。且臺疏之論及諸臣。或黜或削。律名森然。而獨於臣等有臚列而無勘斷。蓋以官秩異於庶僚。去就許其自處也。臣等安得以職名之便同已遞。而晏然不思引義乎。至於前都憲疏中。占便二字之目。乃是士夫之薄行。人臣之大罪。夫身爲大官。不知國耳公耳之義。惟便宜是占。以至上召天災。則其爲罪當如何哉。噫。不量而入。當去而留。累聖簡而曠天工。此乃臣等之罪也。以此而謂之召災則。可也。隨分呈告。何災之有。臣等俱以庸鹵。久忝匪據。誠信無素。進退皆罪。撫躬慙惶。尙誰咎哉。鞶帶恩遞。猶屬曲副。鈇鉞嚴誅。不敢倖逭。聯陳短箚。冒瀆危懇。伏乞聖明。亟命有司。重勘臣等之罪。以謝物議。以答天譴。不勝幸甚。取進止。答曰。省箚具悉卿等之懇。敦諭罄諭心曲。卿等覽可詳之。玆不更煩。卿等諒之諒之。亟撤辭單。俟間造朝。以副予如渴之望。仍傳曰。此批答。與敦諭。遣史官。傳諭于領左相。
정조 8년
議政府領議政鄭存謙七度呈辭不允批答。王若曰。倚卿之重。不啻若耳目股肱。諭卿之勤。已竭其腎腸心腹。始謂遐心之可挽。胡又辭單之連尋。愕然失圖。無以爲諭。念元輔。有相須之義。顧今日。非可去之時。國事茫無津涯。政須作楫之手。朝象漸就泮渙。誰任推車之功。尙賴卿彌綸之才。以輔我寅協之治。心存謹約。夙荷先朝之殊知。世篤忠貞。蔚有故家之遺範。端委廊廟。鎭浮俗於乖離之中。調劑酸醎。贊弘猷於倚毗之際。方眷注之不替。遽辭遜之冞勤。雖以疾病而爲辭。可占勿藥之喜。況今災異之迭出。詎緩交修之方。黃扉之責任不輕。宜勉古人體國之義。靑邸之輔導方急。是豈元老告退之時。於戲。卿雖至七告之頻。予豈有一兪之理。誠禮恐或不足。自顧多慙。君臣貴相知心。云胡莫諒。亟回若浼之志。勉副如渴之思。所辭宜不允。故玆敎示。想宜知悉。知製敎臣趙濟魯製進
정조 8년
議政府左議政李福源六度呈辭不允批答。王若曰。渙綸由中。謂遐心之可挽。巽牘連上。愧淺誠之未孚。卿豈自私。予不多誥。惟卿。柱石重望。圭璋令姿。律以簡約廉淸。模範一世。輔之文章學術。藻飾太平。身雖處崇高之班。自奉如寒士。志不渝夷險之際。只知有國家。肆見詢謀之僉同。特授輔弼之重任。訏謨密勿。克贊厦氈之都兪。風範端凝。允協朝野之想望。元良之智思漸就。任卿以導迪之方。末俗之浮囂轉深。畀卿以坐鎭之責。不料仰成之際。遽有丐閑之章。辭單不止於再三。自顧多恧。溫諭已罄於前後。寧欲無言。病緣憂勞。庶神明之有相。義同休戚。詎出處之自輕。矧元輔相繼尋單。顧否德誰與爲理。天災寔由於寡昧。卿何過辭。國事日趨於艱危。時非可去。於戲。體予敷腎之諭。勉乃協心之圖。進退皆憂。何必江湖之遠引。精力尙旺。唯宜廊廟之坐治。亟斷來章。勉副至意。所辭宜不允。故玆敎示。想宜知悉。知製敎臣趙濟魯製進
정조 8년
甲辰十月初四日卯時。上御明政門。仍詣春塘臺。合五慶慶科。庭試文武科殿試入侍時。行都承旨宋載經。行左承旨徐有防。行右承旨李在學。左副承旨權。右副承旨李祖承。同副承旨李集斗。假注書洪義浩李敬五。記注官金健修。記事官李崑秀。二直提學朴祐源。檢校直閣徐龍輔金載瓚。以次侍立。上具翼善冠衮龍袍。乘輿出賓陽門至明政門。左通禮。跪啓請降輿。上降輿陞御座。引儀唱臚。讀卷官判府事洪樂性吳載純徐有隣閔鍾顯。對讀官李東馨尹勉升趙濟魯李度謙曺允大鄭萬始。入就拜位。行四拜禮。以次進伏訖。樂性進前曰。連日勞動。聖體。若何。上曰。一樣矣。仍命對讀官等。進前書題。東馨等進伏。各書表賦題訖。命懸題。有防曰。今日殿試。易書下敎。雖上司下吏。亦皆赴役事。嚴飭矣。今聞五上司。謂以無例。無一吏來待者云。事之痛駭。莫此爲甚。各其司當該郞廳推考。下吏。令攸司從重科治。何如。上曰。何必下吏。郞廳拿處。然亦後不必以此援例。可也。出擧條仍詣春塘臺。路由明政門。下敎曰。內庭擧子。有出入外庭者。莫重殿試。事極駭然。儒生問名停擧。又下敎曰。大司成閔鍾顯。事過後禁推。又下敎曰。儒生呈券後。殿庭擧子。出送通化門。明政門擧子。出送弘化門。光政門擧子。出送宣仁門事。分付。又下敎曰。今番書題之雙懸。非爲表取京賦取鄕。從其所長。着意製進之意。使諸生知悉。由靑陽門詣臺上。陞御座。引儀唱臚。帳殿考官判府事李徽之李在簡李敬懋李昌運。參考官安聖彬李文爀許侙申耆。丹楓亭分所考官鄭一祥鄭昌順徐有大。參考官朴天衡李漢興李尙訥李翼晉曺翰振。試所承旨趙鼎鎭。假注書朴能源。入就位。行四拜禮訖。徽之進前曰。朝候尙寒。聖體。若何。上曰。別無所損矣。仍命命官以下就座。命書榻敎曰。丹楓亭命官。以戶曹判書鄭一祥爲之。又命書榻敎曰。訓鍊院殿試分所。大司憲任希敎進去。又謂在簡曰。今日試射。似當早畢。南行宣傳官內乘。亦當次第試射。以此擧行。好矣。試射講訖。上命書榻敎曰。蔚山出身李遇春。松都出身吳德弘。相當窠調用。又下敎曰。諸試官。自永肅門退出。各於闕內公廨。修正試記。可也。帳殿試官及分所試官鄭一祥等。承命先退。上曰。京畿監司入侍。賤臣承命出。與京畿監司李在協偕入進伏。上曰。沿路民事。所見。何如。在協曰。荐歉之餘。逢此無前之豐。如干乾播處。不無受傷。而亦不大段。民情晏如。誠爲萬幸矣。上曰。勅行當前。院宇修理。幾何爲之乎。在協曰。見方次第修葺矣。上曰。兩西則修理等節。丹碧輝煌云。不必若是過爲矣。命畿伯先退。由永肅門入。命書傳敎曰。初則一所初試屬之丹楓亭。分所二所初試。屬之訓鍊院分所矣。一二所初試。尙未出榜。今日殿試。只以三所初試。旣令分試。丹楓亭。纔已畢試。一二所初試。待畢試。竝付訓鍊院合試。直赴殿試人。亦付訓鍊院試所事。分付訓鍊院分所。殿試開場初試。姑未畢場。待下敎設行事亦爲。分付。仍由協陽門還內諸臣以次退出。
정조 8년
甲辰十月初四日午時。上御重熙堂。右副承旨入侍時。右副承旨李祖承。假注書李敬五。記事官金鳳顯李崑秀。以次進伏訖。上曰。監印校正閣臣入侍。賤臣承命出。與檢校直閣徐龍輔偕入進伏。上曰。監印承旨。聞有實恙云。其令退去。數日調息。再明日仕進之意。分付。監印中草入之。賤臣承命出持人。上曰。試所捧券幾軸。繹書幾丈。知入。賤臣承命出問。還奏曰。收券僅爲數百丈。繹書亦未半云矣。上命書傳敎曰。兩所初試畢場。必費數日。許多試官。有難連日入直。其中且有巡邏營門將臣。殿試試官外。丹楓亭分所試官。則只命官及參試官一員。別省記入直。餘姑退去。畢試日待令。合坐出榜事。分付。仍命退。諸臣以次退出。
정조 8년
甲辰十月初四日午時。上御重熙堂。右副承旨入侍時。右副承旨李祖承。假注書洪義浩。記事官金鳳顯李崑秀。以次進伏訖。上曰。三處試所收券及易書爲幾軸與否。知入。賤臣承命出來。仍命退。承史以次退出。
정조 8년
甲辰十月初四日未時。上御誠正閣。科次入侍時。讀券官判中樞府事洪樂性吳載純徐有隣閔鍾顯朴祐源。對讀官尹勉升李東馨曺允大李度謙趙濟魯鄭萬始。右副承旨李祖承。同副承旨李集斗。假注書洪義浩。記事官李崑秀尹行任。以次進伏訖。上曰。俄見使行先來狀啓。封典順成。勅行有期。誠萬幸矣。卿等亦見之否。樂性曰。臣等俄於閤外得見。而特旨準請。使事順成。誠不勝慶幸之至。有隣曰。不待該部之議奏。皇旨特許。固已殊典。而況其皇旨中。有欣慶等語。誠是稀異之事矣。上曰。然矣。我國之稱慶固也。而皇帝之亦云欣慶。可謂奇矣。上曰。使行則來月望間。似當入來矣。樂性曰。似然矣。上曰。先來軍官之不及入來於今日。無足怪矣。陪持則未及二十四時而入來。殊可嘉也。陪持功勞。曾有加資之例乎。有隣曰。雖無前例。今番則比他自別矣。上曰。辛卯年間。似有加資之例。而猶未詳記。承旨出去後。更考年條。塡書于傳敎。可也。仍命書傳敎曰。企待之餘。封典準請。使行到柵。勅行發程。俱在今月旬後云。極甚欣幸。先來軍官。待入來當依例施賞。狀啓陪持之再昨朝發程。今午入來。若除兩處謄報之間。未滿二十四時。極爲神速。陪持依辛卯年例。加資。上曰。命官以下。進前考券。可也。上曰。新榜注書入來者。使之同爲入侍。賤臣承命出。與魚用謙偕入進伏。上曰。三處易書。隨卽持人事。分付試所。可也。賤臣承命出傳。上曰。表題。何如。樂性等曰。甚好矣。上曰。無已稍難乎。有隣曰。雖似稍難。而實才可見矣。命書傳敎曰。今番庭試。取八人。考券訖。以次拆名。取韓致應等八人。上曰。今榜多是鄕儒。又多年老之人。甚合予意矣。命試官先退。仍命退。承史以次退出。
정조 8년
甲辰十月初四日酉時。上御重熙堂。坐直承旨入侍時。右副承旨李祖承。假注書洪義浩。記事官李崑秀尹行任。以次進伏訖。上曰。新榜注書朴蓍壽。旣未及入來。則其已出代耶。行任曰。連爲催促。而姑未來待矣。上曰。申前點下。尙不入來。極可駭也。命書榻敎曰。假注書朴蓍壽汰去。命退。承史以次退出。
정조 8년
行都承旨宋載經病。行左承旨徐有坊坐。行右承旨李在學坐直。左副承旨權坐。右副承旨李祖承坐直。同副承旨李集斗坐。注書尹行任仕直一員未差。假注書尹光普仕。事變假注書韓興裕仕。
정조 8년
李在學啓曰。禁衛營將官來言。今日本營軍兵。日次私習云矣。敢啓。傳曰。待晴爲之。
정조 8년
李在學啓曰。御營廳將官來言。今日本營軍兵。日次私習云矣。敢啓。傳曰。待晴爲之。
정조 8년
以領議政鄭存謙八度呈辭。傳于李在學曰。不允批答。
정조 8년
領議政鄭存謙。不允批答。王若曰。委任責成。卽人君待賢之道。鞠躬盡悴。亦大臣體國之風。雖卿辭之愈勤。奈予心之冞固。蓋惟廟堂百責所萃。而元輔尤難得人。君臣一體相須。而誠信貴在無隱。肆於連章丐閑之際。勉以臥閤論道之規。以平日眷念之誠。豈欲便訣。體寡人倚毗之意。庶或改圖。不料遐心終堅。有此遜辭之連徹。顧百度之皆病。謂時事無可爲歟。至七告而不休。恐誠禮有未盡矣。左揆從而陳牘。民國之機務全抛。中書殆乎生塵。朝野之倚望無所。惟一時非情之斥。何必有介于中。當小子仰成之時。毋使獨憂於上。於戲。試看艱虞之溢目。盍念安危之在身。贊洪化於黃扉。惟望協心而共濟。存晩計於綠野。豈宜袖手而傍觀。亟斷來章。以副至意。所辭宜不允。故玆敎示。想宜知悉。司書趙濟魯製進
정조 8년
以左議政李福源七度呈辭。傳于李在學曰。不允批答。
정조 8년
左議政李福源不允批答。王若曰。予之待卿。不啻如渴。公之棄我。何乃若遺。連章牘而遜讓雖勤。敷心腹而眷注冞篤。試看國事之多難。豈待予言而始知。兩歲凶荒。流逋死亡之未復。百隷婾惰。紀綱法度之已隳。災異疊生。天心無悅豫之望。浮囂轉甚。朝象有泮渙之嘆。肆予憂虞之多端。顧卿擔負之甚重。垂紳笏於廊廟。儼然作百僚之儀。贊經緯於厦氈。足以了一世之事。始丐閑於仰成之際。猶冀遐心之終回。遂聯牘於屢誥之餘。是何至意之莫體。庶務多曠。益思告后之嘉猷。至尊獨憂。恐非體國之本意。雖或有情外之斥。不必過嫌。比實出由中之言。可以深諒。於戲。玆不多誥。勿復固辭。君臣際誠信素孚。豈容邁邁。進退間安危斯係。所以申申。所辭宜不允。故玆敎示。想宜知悉。司書趙濟魯製進
정조 8년
傳于李集斗曰。同副承旨入侍。
정조 8년
傳于李祖承曰。以賓廳日次。頉稟。傳曰。知道。勅行消息。昨因回還奏請使狀本。發程日字。已知之。此時廟堂事務。不可抛置。大臣連上辭單。無意造朝。予方更欲敦勉。期於視事。而目下各道年分狀本稟處。尤係及時擧行。畿伯狀本啓下。亦已多日當不回啓。民事之遲滯。誠爲可㦖。頉稟置之。明日依例來會。
정조 8년
有政。吏批。判書金鍾秀受由在外。參判未差。參議黃昇源。行右承旨李在學進。吏批啓曰。判書金鍾秀受由在外。參判未差。小臣獨政未安。何以爲之。敢稟。傳曰。只出緊任。以李東馨爲大司諫。洪秉益爲持平。洪克浩爲正言。金履鏞爲副校理。權裕爲修撰。成種仁爲文學。金文淳爲兵曹參判。李得臣爲同義禁。宋俊載爲兵曹佐郞。
정조 8년
兵批。判書李在簡病。參判金文淳未肅拜。參議柳誼病。參知沈基泰入直進。承旨李祖承進。以鄭如淵爲晉州監牧官。副司直金履素李聖圭李敬養趙鼎鎭趙興鎭徐有成林濟遠洪益弼趙恒鎭鄭益祚。同知單金尙輝。副司果柳孟養。
정조 8년
權啓曰。大司諫李東馨牌不進罷職傳旨。今方捧入。而武科殿試分所。諫院無進參之員。除在外外。城上所。牌招言送。何如。傳曰。允。
정조 8년
以大司諫李東馨牌不進罷職傳旨。傳于權曰。許遞。後日政差出。
정조 8년
以司諫尹在醇牌不進罷職傳旨。傳于權曰。只推。
정조 8년
傳于權曰。此敦諭。遣承旨。傳諭于領左相。傳諭承旨。左副承旨同副承旨進去。
정조 8년
傳于權曰。當該備邊郞。及行首備邊郞。竝拿處。
정조 8년
以備邊司郞廳權正遇孫克福等拿處傳旨。傳于權曰。後勿如是之意。令有司堂上。各別嚴飭。拿處姑分揀。
정조 8년
傳于李祖承曰。同義禁柳義養。聞有實病。許遞。與判義禁同義禁未差之代。前望單子入之。待下批。與未肅拜同義禁。一體牌招開坐。
정조 8년
禁府堂上前望單子入之。判義禁李命植。知義禁徐浩修。同義禁沈有鎭。落點。
정조 8년
傳于李祖承曰。不允批答。逐日傳宣。在外司錄改差。令該曹口傳差出。
정조 8년
鄭東愼有頉。代李之聃爲假注書。
정조 8년
李之聃有頉。代李崑秀爲假注書。
정조 8년
李崑秀改差。代宋祥濬爲假注書。
정조 8년
尹之鉉有頉。代金禹儉爲假注書。
정조 8년
金禹儉有頉。代洪義浩爲假注書。
정조 8년
洪義浩有頉。代尹光普爲假注書。
정조 8년
李祖承啓曰。假注書尹光普。時無職名。令該曹。依例付軍職。冠帶常仕。何如。傳曰。允。
정조 8년
李祖承啓曰。事變假注書申驥顯。時無職名。令該曹。依例付軍職。冠帶常仕。何如。傳曰。允。
정조 8년
申驥顯有頉。代宋祥濬爲事變假注書。
정조 8년
李在學啓曰。事變假注書宋祥濬。時無職名。令該曹。依例付軍職。冠帶常仕。何如。傳曰。允。
정조 8년
宋祥濬有頉。代李益烈爲事變假注書。
정조 8년
李在學啓曰。事變假注書李益烈。時無職名。令該曹依例付軍職。冠帶常仕。何如。傳曰。允。
정조 8년
李益烈有頉。代崔時淳爲事變假注書。
정조 8년
崔時淳有頉。代李錫垕爲事變假注書。
정조 8년
李錫垕有頉。代金載翼爲事變假注書。
정조 8년
李祖承啓曰。事變假注書金載翼。時無職名。令該曹。依例付軍職。冠帶常仕。何如。傳曰。允。
정조 8년
李祖承啓曰。金載翼。身病猝重。勢難察任。今姑改差。何如。傳曰。允。
정조 8년
金載翼有頉。代金禹儉爲事變假注書。
정조 8년
金禹儉在外。代韓興裕爲事變假注書。
정조 8년
傳于李集斗曰。右承旨。與上京守令入侍。
정조 8년
傳于李在學曰。夜下敦諭。瀉予心曲。而及見書啓。巽讓若前。誠意之未孚。豈勝歉恧。封勅之奇。予與卿等。屈指以待。昨於先來之回。已聞準請之報。今又謄見右揆狀語。今月旬間。勅行當發程。凡所以講磨迎接之節。無關於牌文出來。又況賓對久停。民事多滯。諸道分等狀本。亦未趁時覆啓。目下事務。俱係緊重。此時卿等之引病丐閑。寧不慨然。藉使卿等。有難進之端。猶不容乃爾。元無一毫可引之義焉。卿等之無端尋單。足以駭四方之聽。起一世之惑。以卿等體國之誠。必不能安於心。何待予之多誥。急於敦勉。更此申申。卿等亟撤辭單。俟少間卽起造朝。以副予如渴之望。仍傳曰。此敦諭。承旨。卽爲往宣于領左相。俄者承宣之不待敦諭書下。以次對傳敎持傳者。極爲疎率。當該承旨竝從重推考。
정조 8년
李在學啓曰。明日次對。兩司無進參之員。除在外試所進去傳旨未下外。大司憲任希敎。待開門牌招。何如。傳曰。允。
정조 8년
李在學。以兵曹言啓曰。曹司五衛將洪履健。忠翊衛將權熻。俱以身病猝重。勢難供職。呈狀乞遞。實病旣如此。則宿衛輪番之任。不可久曠。今姑改差。何如。傳曰。允。
정조 8년
李集斗。以吏曹言啓曰。密陽府使金履鐸。斯速還官事。發送邸人。催促矣。促敎之下。不敢偃處。自驪州。卽爲下去之意。敢啓。傳曰。知道。
정조 8년
李集斗。以禮曹言啓曰。因吏曹草記。贈參判嚴興道。移旌一款。令禮曹稟處事。啓下矣。取考醴泉幼學嚴尙寬上言。則以爲當初旌閭命下之時。不知其子孫之所在。表旌於寧越遺墟之地。而其祖興道。伊後居生於嶺南醴泉郡義巒村。至今子孫居焉。遺廟在焉。棹楔恩典。則獨在空墟。無人守護。風雨荒涼。故忠臣朴彭年河緯地旌閭。皆在於其孫之所居。祠宇之所存。則其祖旌門。宜無異同。願得移其旌閭於子孫所在之地。其祖居生之處云。棹楔之表。立於遺墟。不無意義。旌閭之必在於本家。自是常例。當初命旌之時。不知子孫之所居。故就其舊基而立之。到今移建之請。旣出子孫之呼籲。則就其所居而設之。揆諸事理。不必靳許。依所請施行。何如。傳曰。依草記施行。
정조 8년
李祖承。以司饔院言啓曰。司饔院官員。以監膳提調意啓曰。原春道十月朔進上。今日來到而大殿所封物種中。生雉十首內。三首腐傷。使之退送。改備封進。而莫重進上。不善檢飭。如是致傷。當該封進官罷職。道臣。亦難免不能檢飭之失。從重推考。領來陪持人。令攸司。科治。何如。傳曰。捧入。論罪竝分揀。
정조 8년
李在學啓曰。武一所差備官。以試官意啓曰。今日平明開場。鐵箭應射擧子。自四字。仍爲試取之意。敢啓。傳曰。知道。
정조 8년
李在學啓曰。武一所差備官。以試官意啓曰。今日本所騎芻應射擧子。自天字至藏字。一千二百人內。入格十七人之意。敢啓。傳曰。知道。
정조 8년
李在學啓曰。武一所差備官。以試官意啓曰。以司謁下敎內。武一所。今日何字試取。而餘數幾何。何時出榜。知入事。命下矣。本所鐵箭。今日李字開場。髮字罷場。而應射爲四千五百人。未應射尙有三千二百三十人。而騎芻全未開射。出榜之期。料在於初七日之意。敢啓。傳曰。然則唱榜。以初十日。退行。可也。
정조 8년
李在學啓曰。武二所差備官。以試官意啓曰。本所今日平明開場。自育字。鐵箭試取之意。敢啓。傳曰。知道。
정조 8년
李在學啓曰。武二所差備官。以試官意啓曰。本所今日鐵箭。自水字。至愛字試取。入格一百七十五人內。兩技入格。一百二人。日暮姑停之意。敢啓。傳曰。知道。
정조 8년
李在學啓曰。武二所差備官。以試官意啓曰。本所騎芻。自天字。至張字試取。入格十六人。未及試取五千九百五十七人。日暮姑停之意。敢啓。傳曰。唱榜旣命退期不必過加迫促。而殿試之許久姑停。事體殊甚未妥。初試何日畢場。卽爲草記。可也。
정조 8년
李在學。以刑曹言啓曰。卽接武一所移文。則文化擧子高景仁。使出身劉億九。入場代射。黃州擧子姜載福。使出身安宅祚。欲爲代射。場外謀議。被捉於試所。竝爲移送故。遲晩取招後。高景仁。以借射律。決杖一百。身充水軍。姜載福。與入場代射有異。事係未施行。依法典減一等。決杖九十。徒二年半發配。劉億九安宅祚。所當一體照勘。而俱是出身。移義禁府處之。何如。傳曰。允。何必移送王府。明日令該所試官。擧子所見處。各別嚴棍充軍。高景仁等。如不決杖。一體嚴棍充軍事。分付。可也。
정조 8년
李祖承。以義禁府言啓曰。尹行任。勿爲捧供。直爲從重勘律後。草記事。命下矣。閣臣之如以閣事。或兼管他司事。遇拿推。勿爲拿囚。出送待命所事。曾有受敎。尹行任。依受敎。不爲拿囚。出送待命所。而傳旨內。新榜文臣之次第付堂后假官。自是不易之例。點下之後。宜卽仕進。而昨日朴蓍壽之過門限。終不仕進。已極駭然。纔有汰去命。而伊後新付者。已知經宿。無一人仕進。本院仕記注書三窠。皆以未仕進書入。新榜注書洪義浩申驥顯二人外。皆無去處。此亦紀綱所在。堂后凡事。實官無不主張。飭敎之下。慢不動念。此注書恣妄之擧。不一而足。至於今番事而極矣。罷削之典。在渠適符。圖便之望。拿問處之。罪取考律文。則大明律制書有違條有曰。凡奉制書。有所施行。而違者杖一百。大典推斷條有曰。犯私罪杖一百決杖。告身盡行追奪。先朝受敎內。王府決杖者。代以金贖矣。尹行任。杖一百收贖。告身盡行追奪。放送。何如。傳曰。允。如有功議。各減一等。若以私罪放送。適中其願。所照律。以公罪擧行。可也。
정조 8년
義禁府啓目。假注書鄭東愼尹之鉉。原情云云。傳旨內辭緣。泛稱遲晩。竝只刑推得情。何如。啓。拿問欲知其事實。而觀此供辭。全無一言條陳者。此權減乎。爰辭乎。寧有如許紀綱。供中召牌云云。尤不成說。堂后假官。元無牌招之規。若以進來牌。認爲命牌。則各司郞廳發牌。亦皆謂牌招乎。此等供辭。豈可循例捧入。卿等竝罷職。此供辭勿施。待新除堂上出仕。今日內。更爲開坐。捧供以入爲良如敎。
정조 8년
刑曹啓目。私奴良弼。幼學金憲鎭等原情云云。分輕重考律重勘。判付啓。賜樂事體。何等至嚴。御前風物。尤有所重乙仍于。偸竊之律。至於死罪。罪犯故破。豈可例勘。況旀內吹服色。重於掖隷服色。此而無難犯手。後弊不可勝言。特敎査問之下。卿曹啓目。只請杖問。大違法意。卿則推考。首倡是在良弼稱名漢。爲先嚴刑取招。當初作俑。必是兩班輩所爲是如乎。厥漢若不直招。所謂兩班諸人。竝只嚴刑得情爲良如敎。傳曰。此胡大事。初招不能査得。致煩措辭判付。卿之擧措。太巽軟。若此事。何以戢頑民勵頹俗乎。此公事勿施。
정조 8년
黃海監司洪秉纘疏曰。伏以。臣天佑宗祊。茀祿荐臻。我聖祖御極之舊甲重回。我世子封冊之盛禮載擧。顯烈先揚於三殿。徽號又進於兩宮。篤慶所推。聖孝彌光。億萬年無疆之基。實啓于玆。延頸之誠。攢手之祝。八域惟均。仍念臣以蟣蝨無似之賤。荷天地生成之澤。前後殊渥。若偏在臣。中外踐歷。罔非踰分。至若方面之任。顧何嘗近似於臣。而曾按湖臬。自陷大僇。尙今追理。無地自贖。乃蒙聖朝寬大之典。復廁脩門衿紳之列。拂拭之恩。河海莫量。黥劓之補。絲毫蔑效。闔門感泣。繼以怵惕。不自意見職之除。又加於覆徹之蹤。中夜禁直。有隕自天。蒼黃辭陛。未敢言私。黽勉莅任。今幾一周矣。夙夜兢懼。惟譴何是俟。而若言其承流之責。周諮之方。則首尾尸責。孤負重寄。憒劣備至。醜拙畢露。適會目下民國之務。無甚棼錯。偏蒙聖上苞容之度。隨事庇覆。彌縫度日。蹲仍至今。而早晩僨誤。可坐而待。臣豈敢幸其姑免。久冒匪據。上而辱簡畀之眷。下而妨賢彦之路。不思所以自引乎。抑臣有區區私義之不自安者。亦不敢不仰陳焉。顧臣所按之道。卽燕勅迎送之地。而臣之情勢。難於躬自接應。卽一世之所共知也。若不早自呼籲。及今變通。則境上出待。旣無其路。襲用已例。終涉苟且。臣之一遞。在所不已。而臨時須代。實多公私窘迫之慮。玆敢不避猥越。悉暴衷情。伏乞聖慈。察臣不稱之實。諒臣必遞之義。亟削臣所帶藩任。以幸國事。以安微分。不勝至願。臣無任祈懇屛營之至。謹昧死以聞。答曰。省疏具悉。旣有前例。卿其勿辭察職。